b'\n_START_ARTICLE_\nKo\xc5\xa1arkar naj bo (film)\n_START_SECTION_\nZgodba\n_START_PARAGRAPH_\nRanta je neskon\xc4\x8dno visok, len in vedno la\xc4\x8den osnovno\xc5\xa1olec, ki se mu \xc5\xbeivljenje postavi na glavo, ko ga v \xc5\xa1olsko ko\xc5\xa1arkarsko ekipo povabi u\xc4\x8ditelj telovadbe Salta. Pri vseh dogodiv\xc5\xa1\xc4\x8dinah ga spremlja in spodbuja njegov najbolj\xc5\xa1i prijatelj Smodlak. Sre\xc4\x8dno se zaljubi v Metko, novinarko \xc5\xa1olskega \xc4\x8dasopisa.\n_START_SECTION_\nProdukcija\n_START_PARAGRAPH_\nFilm so financirali Slovenski filmski center, Filmski studio Viba film Ljubljana in Evropska unija, ki je vodilnemu producentu filma, Gustav filmu, leta 2014 nakazala 30.000 \xe2\x82\xac preko razpisa Ustvarjalna Evropa (2014-2020) - MEDIA._NEWLINE_Film je produciral Frenk Celarc, koproducenti filma so Ritem, studio za audio in video storitve, PECL, Unicasting, MB grip - Scenske storitve, koprodukcijska hi\xc5\xa1a je Radiotelevizija Slovenija._NEWLINE_Primo\xc5\xbe Suhodol\xc4\x8dan je scenarij napisal po istoimenski knjigi iz leta 1994, vendar je v film vseeno dal prizore z Metko, ki na spletno stran dodaja videoposnetke \xc5\xa1olskih tekem in pro\xc5\xa1nje mladih za selfi s ko\xc5\xa1arkarji. Metki je dal tudi ve\xc4\x8djo vlogo in delo \xc5\xa1olske novinarke. V\xc4\x8dasih ni vedel, kaj je bolje vklju\xc4\x8diti ali izpustiti. Uporabili so tudi pesem \xc2\xbb\xc4\x8cist nor\xc2\xab\xc2\xa0skupine Sokoli iz leta 1990, ki je v knjigi ni._NEWLINE_Film so snemali po razli\xc4\x8dnih osnovnih \xc5\xa1olah v Ljubljani in drugih prizori\xc5\xa1\xc4\x8dih, snemanje se je za\xc4\x8delo junija 2016 in trajalo 24 snemalnih dni v obdobju dveh mesecev._NEWLINE_Film sta distribuirali podjetji Fivia in Evropa-Vita, PE Vita Medic.\n_START_SECTION_\nUstvarjalci o filmu\n_START_PARAGRAPH_\nAna Maria Miti\xc4\x8d se je z vlogo Rantine mame vrnila v \xc5\xa1olske \xc4\x8dase, Matija David Brodnik je med snemanjem spoznal nove prijatelje, Gaji Fila\xc4\x8d je nova izku\xc5\xa1nja koristila, Matja\xc5\xbe Jav\xc5\xa1nik se je med snemanjem zabaval, pohvalil je mlade igralce in odnos soigralke Miti\xc4\x8deve. Za Kostrevca je bil to prvi nastop, pohvalil je soigralce, vsi so se mu zdeli odli\xc4\x8dni._NEWLINE_Scenarist Suhodol\xc4\x8dan trdi, da je na film mislil \xc5\xbee ob pisanju knjige in da je zrasel ob filmu in stripih. Veseli ga, da jim je z ekipo kon\xc4\x8dno uspelo. _NEWLINE_Re\xc5\xbeiser Petkovi\xc4\x8d je povedal, da je Suhadol\xc4\x8danov fantazijski svet ponujal veliko izzivov pri adaptaciji in da je \xc4\x8dutil odgovornost do generacij, ki so odra\xc5\xa1\xc4\x8dale ob knjigi. Ni hotel, da bi bili liki preve\xc4\x8d karikirani. Zanj je bil izziv tudi izbira igralcev. Ker je glavni lik  zelo visok 15-letnik, je bil nabor igralcev zelo zo\xc5\xbean, a je Klemen po njegovem prava izbira.   _NEWLINE_Ustvarjalci \xc5\xa1e pravijo, da mladi igralci izvrstno upodabljajo Suhadol\xc4\x8danov humor in razigranost in da jih odrasli v svojih vlogah imenitno spremljajo.\n_START_SECTION_\nPredvajanje in odziv gledalcev\n_START_PARAGRAPH_\nPremiero je film do\xc5\xbeivel 7. septembra 2017 v ljubljanskem Koloseju. Na ta dan si je nekaj tiso\xc4\x8d u\xc4\x8dencev ljubljanskih osnovnih \xc5\xa1ol ogledalo film, v Koloseju so tudi razstavili filmsko tehnologijo in pou\xc4\x8dili otroke, kako nastaja film od ideje do platna. Dogodek za otroke je omogo\xc4\x8dila Mestna ob\xc4\x8dina Ljubljana v sodelovanju s producenti filma. Pri\xc5\xa1li so igralci s filmsko ekipo, prireditev je povezoval Andrej Te\xc5\xbeak - Te\xc5\xa1ky, otroke je spremljala maskota Lipko._NEWLINE_Z rednim predvajanjem je film za\xc4\x8del 14. septembra 2017. Ko\xc5\xa1arkar naj bo je leta 2017 v slovenskih kinih privabil 78.041 gledalcev in zaslu\xc5\xbeil 295.650 \xe2\x82\xac.\n_START_SECTION_\nOdziv kritikov\n_START_PARAGRAPH_\nMarcel \xc5\xa0tefan\xc4\x8di\xc4\x8d Jr. z Mladine je filmu dal oceno PROTI. Ranto ozna\xc4\x8di za tipi\xc4\x8dnega slovenskega junaka, ki bi ga ljubila le mama in ne razume, zakaj se vanj zaljubi Metka, najlep\xc5\xa1a punca v razredu. Zmotijo ga stand-up komiki v stranskih vlogah, pogosta lastnost sodobnega slovenskega filma. Ne zdi se mu pametno, da je film za\xc4\x8del s predvajanjem v \xc4\x8dasu prvenstva EuroBasket 2017, ker tako v filmu do izraza pridejo slabo posnete in zre\xc5\xbeirane ko\xc5\xa1arkarske tekme. Kritizira tudi brez\xc4\x8dasnost likov najstnikov v filmu, mladi so po njegovem prikazani nerealisti\xc4\x8dno. Vsi so pridni in sterilni, ne preklinjajo in ne po\xc4\x8dnejo barabij, cigarete, spolnost in pija\xc4\x8da jih ne zanimajo, zato \xc5\xa0tefan\xc4\x8di\xc4\x8d napi\xc5\xa1e, da so igralci in ostali mladi film \xc5\xbee zdavnaj prerasli. Gajo Fila\xc4\x8d razglasi za novo Vesno, Kostrevca in Brodnika odpi\xc5\xa1e. _NEWLINE_Deja Crnovi\xc4\x87 za Dnevnik da filmu oceno 3. Na trenutke se ji zdi, da film ne ve, ali slediti izvirni zgodbi ali duhu \xc4\x8dasa. Po njenem mnenju re\xc5\xbeiser Petkovi\xc4\x8d zagato spretno re\xc5\xa1uje z elementi nadrealnega in prismuknjenega, s pretirano karakterizacijo odraslih in izkrivljeno perspektivo jo spomne na film Matilda in dela Wesa Andersona. Opazi tudi nekoliko zastarel jezik in Smodlakove nerodne besedne domislice. Zabavni kostumi jo spomnejo na Veli\xc4\x8dastne Tenenbaume, pogojno sprejemljivi so zanjo pomo\xc4\x8dnika trenerja konkuren\xc4\x8dne ekipe in uporaba pesmi \xc2\xbbMoja mama je strela\xc2\xab\xc2\xa0skupine Sokoli. Za vlogo Rante bi si \xc5\xbeelela koga bolj suverenega, pohvali Fila\xc4\x8devo in Brodnika ter odrasle igralce, Miti\xc4\x8deva je po njenem za vlogo Rantine mame premlada. Meni, da bo kljub nekaterim \xc4\x8dasovnim prilagoditvam film aktualen za naslednje generacije, da je korekten in da svoje pomanjkljivosti dobro skriva s simpati\xc4\x8dnostjo._NEWLINE_Denis Vali\xc4\x8d za Gremo v kino na 3. programu Radia Slovenija film ozna\xc4\x8di za primer \xc2\xbbkoristnosti nekoristnega\xc2\xab\xc2\xa0po eseju Nuccia Ordina. Zanj je film po igriva in mlada, a tudi resna pripoved o prijateljstvu, sprejemanju druga\xc4\x8dnosti in pla\xc4\x8dilu za predanost idealom. V\xc5\xa1e\xc4\x8d mu je, da film brez pokroviteljskega ali pridigarskega tona pribli\xc5\xbea svoje vrednote mlademu ob\xc4\x8dinstvu, ki je na\xc5\xa1a prihodnost in da promovira \xc5\xa1portno dejavnost. Zapis zaklju\xc4\x8di s trditvijo, da je film izvrsten, dinami\xc4\x8den, duhovit, iskriv in iskren in da prikazuje nadrealisti\xc4\x8den in neukrotljiv duh mladih._NEWLINE_Matic Majcen z Ve\xc4\x8dera ga je uvrstil med manj kvalitetne televizijske filme. Visoko gledanost mladinskih filmov pripi\xc5\xa1e \xc5\xa1olskim projekcijam, po njegovem mnenju njihova kakovost niha, nekateri ho\xc4\x8dejo za majhen denar biti v trendu, drugi zadovoljijo tudi zahtevno ob\xc4\x8dinstvo in kot pozitiven primer navede film Igorja \xc5\xa0terka Pojdi z mano. \xc5\xa0e en film Borisa Petkovi\xc4\x8da, Utrip ljubezni, ozna\xc4\x8di za povpre\xc4\x8dnega, ve\xc4\x8d kot 20 let stara zgodba se mu zdi zastarela, po njegovem film zaman prepri\xc4\x8duje gledalca, da je Rantina pot do uspeha te\xc5\xbeavna. Film ne  premore suspenza in negotovosti in je v primerjavi z ameri\xc5\xa1kimi filmi o premagovanju ovir nenavdihujo\xc4\x8d. Petkovi\xc4\x8deva zastarela re\xc5\xbeija ga ne navdu\xc5\xa1i, zmotijo ga skoraj amaterski po\xc4\x8dasni posnetki. Edina stvar, ki film potegne iz brezna, so za kritika solidni mladi igralci, od njih ima najraje Brodnika, ki ga je navdu\xc5\xa1il \xc5\xbee v prej omenjenem \xc5\xa0terkovem filmu. Komi\xc4\x8dnost Miti\xc4\x8deve, Bizovi\xc4\x8darja in Le\xc5\xa1njaka se mu zdi prisiljena. Majcen ne podpira hiperprodukcije slovenskega mladinskega filma v zadnjem \xc4\x8dasu, vendar se mu zdi pomembno, da na\xc5\xa1i mladi igralci dobijo ve\xc4\x8d prilo\xc5\xbenosti._NEWLINE_V kritiki Gajinega sveta eno leto kasneje za isti \xc4\x8dasopis Majcen ponovi, da je Ko\xc5\xa1arkar naj bo povpre\xc4\x8den in nespretno zre\xc5\xbeiran in bolj odlo\xc4\x8dno napade uporabo \xc5\xa1olskih projekcij za umetno dvigovanje gledanosti povpre\xc4\x8dnim filmom pod pretvezo podpore doma\xc4\x8demu filmu. Opozarja, da tako kvarimo okus naslednjim generacijam filmskih gledalcev, vzdr\xc5\xbeujemo povpre\xc4\x8dnost slovenskih filmov in izkrivljamo realno sliko uspe\xc5\xa1nosti na\xc5\xa1ega filma. U\xc4\x8ditelje vzame v bran, saj ti nimajo izbire, ker imajo pri nas imajo slovenski mladinski filmi status "happeninga" in so skoraj obvezni del u\xc4\x8dnega na\xc4\x8drta. Namigne, da je Petkovi\xc4\x8d eden tistih povpre\xc4\x8dnih filmarjev, ki se zavedajo tr\xc5\xbene ni\xc5\xa1e, ki se je odprla ob uspehu obeh filmov Gremo mi po svoje in to izkori\xc5\xa1\xc4\x8dajo za pridobitev trenutka slave, ki je s svojimi avtorskimi projekti ne bi mogli dose\xc4\x8di._NEWLINE_Igor Harb v kraj\xc5\xa1em zapisu na svoji doma\xc4\x8di strani film oceni s 3. Meni, da je dosegel svojo ciljno publiko. Liki se mu zdijo v\xc5\xa1e\xc4\x8dni, situacije karikirane, manjka mu osrednji konflikt, nekaj dodatne dinamike po njegovem ne bi \xc5\xa1kodilo. Zmoti ga tudi neenakomeren tempo in ob\xc4\x8dasno nezaklju\xc4\x8dene scene, izjemo vidi v atraktivnih ko\xc5\xa1arka\xc5\xa1kih tekmah. Film se mu zdi manj izpiljen od prej\xc5\xa1njega re\xc5\xbeiserjevega projekta, Utrip ljubezni, ki pa ni bil tako uspe\xc5\xa1en. Zaklju\xc4\x8di, da je starej\xc5\xa1e gledalce te\xc5\xbeje privabiti v kino, vendar osnovno\xc5\xa1olcev nima za manj zahtevne gledalce, le ti naj bi bolj cenili pristen prikaz svoje dru\xc5\xbebe, kot tehni\xc4\x8dno dovr\xc5\xa1enost._NEWLINE_Samo Rugelj za Siol.net filma ni ocenil, komentiral je visoko gledanost filma in izrazil zaskrbljenost, ker resnej\xc5\xa1i in zahtevnej\xc5\xa1i slovenski filmi za odrasle niso tako uspe\xc5\xa1ni. Navedel je Rudarja, Prebujanja in Dru\xc5\xbeinico, ki so v na\xc5\xa1ih kinodvoranah prakti\xc4\x8dno pogoreli.'